b'\n_START_ARTICLE_\nKaarina Staudinger-Loppukaarre\n_START_PARAGRAPH_\nKaarina Staudinger-Loppukaarre (10. lokakuuta 1911 Haapavesi \xe2\x80\x93 1. maaliskuuta 2013 Savonlinna)  oli suomalainen taidemaalari ja omaper\xc3\xa4inen mystikko. H\xc3\xa4net tunnetaan varsinkin mielikuvitusolentoja, olevaisia esitt\xc3\xa4vist\xc3\xa4 t\xc3\xb6ist\xc3\xa4\xc3\xa4n. Olevaiset ovat salaper\xc3\xa4isi\xc3\xa4 olentoja, jotka ovat esimerkiksi ihmisen, linnun tai muun eli\xc3\xb6n hahmossa. Olevaiset asuvat omassa maailmassaan. Staudinger-Loppukaarre piirsi olevaisia jo lapsena. Staudinger-Loppukaarre ei omien sanojensa mukaan osannut piirt\xc3\xa4\xc3\xa4 kouluoppien mukaan, vaan h\xc3\xa4nen taitonsa ja n\xc3\xa4yt olevaisista tulivat h\xc3\xa4nen sis\xc3\xa4lt\xc3\xa4\xc3\xa4n.\n_START_SECTION_\nEl\xc3\xa4m\xc3\xa4\n_START_PARAGRAPH_\nStaudinger-Loppukaarre aloitti opintiens\xc3\xa4 vuonna 1918 Haapaveden kansakoulussa ja opiskeli Haapaveden kotitalousopistossa. H\xc3\xa4n aloitti 22-vuotiaana opiskelun kartanpiirt\xc3\xa4j\xc3\xa4kurssilla Helsingiss\xc3\xa4. Sen j\xc3\xa4lkeen h\xc3\xa4n toimi kartanpiirt\xc3\xa4j\xc3\xa4n\xc3\xa4. Sotavuodet Staudinger-Loppukaarre toimi lottana kansanhuollon palveluksessa eri paikkakunnilla Pohjois-Savossa. H\xc3\xa4n avioitui 1945 ja aloitti perhe- ja ty\xc3\xb6el\xc3\xa4m\xc3\xa4n Kiuruvedell\xc3\xa4._NEWLINE_Sotien j\xc3\xa4lkeen Staudinger-Loppukaarre jatkoi taideopintoja Kiuruveden kansalaisopistossa. Maalaaminen oli ollut siihen asti s\xc3\xa4\xc3\xa4nn\xc3\xb6llist\xc3\xa4 arjen ja ty\xc3\xb6n ohella. Vuosien my\xc3\xb6t\xc3\xa4 maalaamisesta tuli kuitenkin sis\xc3\xa4inen palo ja pakko, sek\xc3\xa4 lopulta el\xc3\xa4m\xc3\xa4nty\xc3\xb6._NEWLINE_Vuonna 1974 Staudinger-Loppukaarre muutti Savonlinnaan, jossa h\xc3\xa4n uppoutui maalaamiseen t\xc3\xa4ysipainoisesti, ajoin jopa ammattimaisesti.\n_START_SECTION_\nTaide\n_START_PARAGRAPH_\nEsimm\xc3\xa4isen kerran Staudinger-Loppukaarteen t\xc3\xb6it\xc3\xa4 oli julkisesti esill\xc3\xa4 Kiuruveden kansalaisopiston kev\xc3\xa4tn\xc3\xa4yttelyss\xc3\xa4 vuonna 1967. Yhteis- ja yksityisn\xc3\xa4yttelyit\xc3\xa4 karttui kaikkiaan noin 200._NEWLINE_Staudinger-Loppukaarre sai kutsun Suomen nykytaiteen museon ja Maaseudun Sivistysliiton Kiasmassa j\xc3\xa4rjest\xc3\xa4m\xc3\xa4\xc3\xa4n kansainv\xc3\xa4liseen ITE-taiteen n\xc3\xa4yttelyyn vuonna 2005. Sen j\xc3\xa4lkeen h\xc3\xa4nen t\xc3\xb6it\xc3\xa4\xc3\xa4n oli kutsun\xc3\xa4yttelyiss\xc3\xa4 Moskovassa ja Bratislavassa sek\xc3\xa4 yksityisn\xc3\xa4yttelyiss\xc3\xa4 useissa maissa Euroopassa ja Meksikossa._NEWLINE_H\xc3\xa4n maalasi ensisijaisesti itselleen, vapaana opeista ja vaatimuksista. Viivan tarkkuus, v\xc3\xa4rien taju ja omintakeinen tekniikka synnyttiv\xc3\xa4t maailmoja, joissa h\xc3\xa4n koki itse olevansa mukana. Staudinger-Loppukaarre maalasi el\xc3\xa4m\xc3\xa4ns\xc3\xa4 loppuun asti l\xc3\xa4hes poikkeksetta joka y\xc3\xb6 ja korkeasta i\xc3\xa4st\xc3\xa4 huolimatta h\xc3\xa4net tapasi n\xc3\xa4yttelyidens\xc3\xa4 avajaisissa. Elinvoimaista taiteilijaa kuvailtiin yhdeksi maailman vanhimmista aktiivisista taiteilijoista. Kaarina Staudinger-Loppukaarre kuoli kotonaan Savonlinnassa 101-vuotiaana maaliskuun alussa vuonna 2013.'